Lapset tulevat laivojen, kuorma-autojen ja junien kyydissä. Salakuljettajiaan turvapaikanhakijat eivät paljasta, mutta monilla on velkoja. Yksin saapuvien lasten määrä nousi uuteen huippuun elokuussa.

Yksinäisiä teinipoikia Ruotsista hakee tänä vuonna turvapaikkaa ainakin 12000 lasta ilman vanhempiaan.

Tammikuussa lapsia tuli yksin 550, elokuussa jo liki 3000.

Viime vuonna yksin turvapaikkaa haki 7000 lasta.

Lapset tulevat etenkin Syyriasta, Afganistanista, Eritreasta ja Somaliasta.

Eniten tulee teini-ikäisiä poikia. Lähde: Migrationsverket

Göteborgin satamakaupunkiin saapui viime viikonloppuna sata lasta ilman vanhempiaan. Kerrotaan, että salakuljettajat jättivät lapsia eri puolille kaupunkia toreille ja kaduillle. Poliisi tai maahanmuuttoviranomaiset eivät kerro tarkemmin.

– Lapset ovat uupuneita mutta onnellisia perille pääsystä, kertoo Birgitta Korpe. Hän vastaa yksin saapuvien lasten asioista Göteborgin Mälndahlissa, jonne on sijoitettu paljon lapsia.

Korpen mukaan lapset ovat yleensä vaeltaneet pitkiäkin matkoja, nukkuneet kadulla ja päässeet eteenpäin junien, laivojen tai kuorma-autojen kyydissä. Perille päästyään he ovat väsyneitä.

Lapset eivät koskaan kerro salakuljettajista mitään.

– Olemme vain kuulleet, että monilla lapsilla on velkoja maksettavanaan.

Elokuussa Ruotsista haki turvapaikkaa liki 3000 yksin saapunutta lasta, mikä on suurin luku nykytilastoissa. Ruotsin ulkoministeri Margot Wahlstöm on muistuttanut, että suurin sijoitettava lapsimäärä tuli kuitenkin Suomesta sotalapsina.

"Hienoa sanoa tervetuloa"

Ruuhkasta huolimatta Göteborg on saanut useimmat lapset sijoitettua asuntoloihin muutamassa päivässä. Lapset sijoitetaan eri kuntiin ympäri Ruotsia. Maahanmuutosta on paljon kokemusta, joten viranomaisten yhteistyö toimii ja poikkeustilanteisiin on valmiutta.

– Saamme uuden asuntolan pystyyn vuorokaudessa, vaikka kalusteiden hankkimisen lisäksi pitää muun muassa varmistaa, että tila on paloturvallinen. Myös naapureille pitää kertoa, Birgitta Korpe kertoo.

On hienoa sanoa tervetuloa hakijoille, joilla voi olla takanaan kauhea matka. Göteborgin maahanmuuttovirastossa päällikkö Pernilla Walen

Lapset ovat maahanmuuttoviraston käsittelyssä etusijalla. Sijaisia on palkattu ja kirkkokin auttaa. Myöhemmin lapset voivat hakea perheen yhdistämistä, mutta mitään automaattia ei ole sukulaisten maahanpääsylle.

Göteborgin maahanmuuttovirastossa päällikkö Pernilla Walen tekee pitkiä päiviä.

– Tilanne on rankka, mutta olemme ylpeitä vastaanottamistyöstä. On hienoa sanoa tervetuloa hakijoille, joilla voi olla takanaan kauhea matka.

Kuorma-auton alla toiseen maahan

Göteborgin Mälnassa teinipojat ovat palaamassa koulusta. Asunnossa asuu neljä poikaa ja kaksi tyttöä. Henkilökuntaa on paikalla ympäri vuorokauden.

Joukon rauhallisimpiin kuuluu 16-vuotias Sajid Nazari. Kolmen Ruotsin-vuoden jälkeen hän puhuu hyvin ruotsia parin muun kielen lisäksi.

Pelkäsin kuorma-auton alla. Minulla oli hirvittävä jano, mutta vettä ei ollut. Sajid Nazari

Nazari lähti Pakistanista pakoon shiiamuslimien kohtaamaa vainoa. Ensin hän vietti vuoden Kreikassa tunneleissa asuen. Kuulopuheet. mahdollisuuksista saada Ruotsista oleskelulupa saivat hänet liikkeelle. Kreikasta Nazari tuli kuorma-auton kyydissä laivalla Italiaan ja sieltä junilla Ruotsiin.

– Pelkäsin kuorma-auton alla. Minulla oli hirvittävä jano, mutta vettä ei ollut. Kun auto ajoi laivasta, pelkäsin, etten selviä vaan putoan.

Sajidin laittoi matkaan äiti, jonka mielestä Pakistanissa ei ollut pojalle tulevaisuutta. Perheen yhdistäminen ei ole Ruotsissa onnistunut, koska Nazari on syntynyt Afganistanissa, jota ei pidetä shiioille vaarallisena. Nazari puhuu äitinsä kanssa melkein päivittäin netin kautta.

Sajid Nazari haluaa lukioon ja opiskelemaan esimerkiksi biotekniikkaa tai oikeustiedettä

– Kun olen saanut oleskeluluvan täältä, on minun vastuullani hankkia itselleni tulevaisuus. Niin aioin tehdä, Sajid sanoo.